กดปุ่มครูกู้เงินล้างหนี้
ครม.ไฟเขียวออมสินปล่อยกู้แก้หนี้ครู นายกฯ เสนอให้นำไปแก้หนี้เก่าได้ ป้องกันดินพอกหางหมู
10 ก.พ. 2559

ครม.ไฟเขียวออมสินปล่อยกู้แก้หนี้ครู นายกฯ เสนอให้นำไปแก้หนี้เก่าได้ ป้องกันดินพอกหางหมู
ที่ประชุมคณะรัฐมนตรี (ครม.) มีมติรับทราบมาตรการแก้ไขปัญหาหนี้สินครูและบุคลากรทางการศึกษาตามที่กระทรวงการคลังเสนอ ซึ่งจะให้ธนาคารออมสินปล่อยกู้ในอัตราดอกเบี้ยที่ต่ำแค่ 4% แต่จะต้องใช้เงินฌาปนกิจสงเคราะห์เพื่อช่วยเพื่อนครูและบุคลากรทางการศึกษา (ช.พ.ค.) และเงินบำเหน็จตกทอดมาค้ำประกัน ซึ่งจะช่วยลดภาระดอกเบี้ยและเงินต้นที่ต้องส่งได้เดือนละ 2,000-4,000 บาท
พล.ต.สรรเสริญ แก้วกำเนิด โฆษกประจำสำนักนายกรัฐมนตรี ชี้แจงว่า อย่างไรก็ตาม พล.อ.ประยุทธ์ จันทร์โอชา นายกรัฐมนตรี ได้ตั้งข้อสังเกตว่า เงินกู้ที่ให้ครูไป ควรจะให้มีการนำไปใช้หนี้สินเก่าด้วย ไม่ใช้สร้างหนี้ใหม่ต่อเนื่องไป เพราะจะทำให้หนี้ยิ่งบานเบอะ จึงให้กระทรวงศึกษาธิการและธนาคารออมสินไปพิจารณาทบทวนในประเด็นนี้ โดยทั้งสองหน่วยงานจะต้องทำให้เป็นไปตามข้อสังเกต และธนาคารออมสินมีอำนาจในการพิจารณาอยู่แล้ว
ทั้งนี้ กระทรวงศึกษาธิการและกรมบัญชีกลางจะทำบันทึกข้อตกลงกับธนาคารออมสินในการโอนสิทธิการรับเงินให้กับธนาคาร